Գարի Տատինցյան

Գարի Տատինցյան (, ), ԱՄՆ-ում բնակվող հայ պատկերասրահորդ, հավաքորդ և մեկենաս, Նյու Յորքում, Մոսկվայում և Դուբայում Գարի Տատինցյանի պատկերասրահի սեփականատերը։

Կենսագրություն 
Գարի Տատինցյանը ծնվել է 1954 թվականին Բաքվում։ 1972 թվականին տեղափոխվել է Մոսկվա՝ որոշելով շարունակել հոր գործը և ընդունվել է բժշկական ինստիտուտի ստոմատոլոգիական ֆակուլտետ։ Նրա ծնողները Բաքվում մնացել են մինչև 1986 թվականը, այնուհետև տեղափոխվել են որդու մոտ։ 1988 կամ 1989 թվականին ամբողջ ընտանիքը ԽՍՀՄ-ից հեռացել է Գերմանիա։

Պատկերասրահներ

Բեռլին 
Գարի Տատինցյանն իր առաջին նախագիծը՝ Tatunz պատկերասրահը, բացել է 1989 թվականին Բեռլինում։ Պատկերասրահն առաջիններից էր, որ արևմտյան շուկայում ներկայացրեց ռուսական ավանգարդի նկարիչների՝ Ալեքսանդր Ռոդչենկոյի, Վլադիմիր Նեմուխինի, Էդուարդ Շտեյնբերգի և Եվգենի Չուբարովի աշխատանքները։ Նույն ժամանակաշրջանում Գարին սկսել է աշխատել արևմտյան այնպիսի հեռանկարային նկարիչների հետ, ինչպիսիք են Փիթեր Դոիգը, Գեորգ Բազելիցը, Զահա Հադիդը և Դանիել Ռիխտերը։

Նյու Յորք 
1998 թվականին նա տեղափոխվել է Նյու Յորք, որտեղ բացել է Գարի Տատինցյանի պատկերասրահը Մանհեթենի Չելսի շրջանում։ Պատկերասրահի նկարիչների ցանկը համալրվել է այնպիսի անուններով, ինչպիսիք են Ֆրենկ Ստելլան, Փիթեր Հելլին, Ջորջ Կոնդոն և ամերիկյան գեղանկարչական ասպարեզի այլ առանցքային դեմքերով։

Մոսկվա 
Մոսկվայում ցուցահանդեսային տարածքը բացվել է 2005 թվականին։ Պատկերասրահն առաջին անգամ ռուսաստանցի հանդիսատեսին ներկայացրել է ժամանակակից կոնցեպտուալ արվեստի, լուսանկարչության և դիզայնի միտումները։ Սերեբրյանիչեսկայա առափին գտնվող պատկերասրահում պարբերաբար տեղի են ունենում ժամանակակից նկարիչների ցուցահանդեսներ։ Հանրային նախագծերի թվում են պատկերասրահների նկարիչների ցուցահանդեսներն ու դասախոսությունները Ռուսաստանի և աշխարհի թանգարաններում՝ Պետական Էրմիտաժում, Ժամանակակից արվեստի պետական կենտրոնում, Պուշկինի անվան կերպարվեստի թանգարանում, «Գարաժ» ժամանակակից արվեստի թանգարանում, Ժամանակակից արվեստի նոր թանգարանում և այլուր։

Բացի ցուցահանդեսային գործունեությունից, պատկերասրահը մասնակցում է մասնավոր և հանրային հավաքածուների ձևավորմանը, ինչպես նաև վերահսկում է նկարիչ Եվգենի Չուբարովի ժառանգության հիմնադրամը։

Դուբայ 
2022 թվականին Գարի Տատինցյանի պատկերասրահ է բացվել Դուբայում (ԱՄԷ), Ալսերկալ պողոտայում։ Դրանով պատկերասրահն ընդլայնել է իր միջազգային գործունեությունը՝ կենտրոնանալով արվեստի առաջնային և երկրորդային շուկայի վրա։ Պատկերասրահի նախագծերը Դուբայի հանդիսատեսին են ներկայացնում աշխարհի հեղինակավոր ժամանակակից նկարիչների աշխատանքները և ցուցահանդեսները։

Ծանոթագրություններ

Արտաքին հղումներ 

 Հարցազրույց Գարի Տատինցյանի հետ RTVI հեռուստաալիքի համար 
 Հարցազրույց Գարի Տատինցյանի հետ The Art Newspaper Russia-ի համար
 Հարցազրույց Գարի Տատինցյանի հետ
 Հարցազրույց Գարի Տատինցյանի հետ Եվգենի Չուբարովի մասին
 Հարցազրույց Գարի Տատինցյանի հետ "Твоя История" ամսագրի համար.
 Հարցազրույց Գարի Տատինցյանի հետ Trendspace-ի համար

Հայ հավաքորդներ
Հայ բարերարներ